钦定古今图书集成/明伦汇编/氏族典/第276卷 > 王续宗
## 钦定古今图书集成/明伦汇编/氏族典/第276卷 > 王续宗

按《陕西通志》：“续宗，字继志，静宁人。幼聪慧，好诵诗书，
习骑射，轻财仗义。弘治间，以国子生结识四方豪俊。
父丧，哀毁骨立。母孀居，朝夕奉养，供为子职，乡党族
人叹其孝友天成。正德庚午，除授河南罗山簿，清勤
匪懈，剔蠹兴利。壬申流贼猖獗，时汝南府州县多陷。
罗山旧无城，续宗毅然任修理之举，督工措处，不期”
月，城垣周匝，砖石包砌，复引淮水灌注濠堑，坚固详
备，贼果大举入寇，罗山、保全。时都御史彭泽闻而器
之，因委以领兵之责。将汝南各州县民兵遇贼众辄
奋身当先，倡众效勇。泽益奇之，复令信阳卫指挥沈
镗连兵合营，乘胜长驱，务在剿灭。镗嫉功忌能，会五
月五日，众贼复攻罗山，哨聚牢山诸处。续宗同镗发
民卫兵与贼众对垒。方合阵，镗率本部兵私遁，续宗
兵遂孤。贼众乘机攻围，续宗与弟梅并民兵张信、张
环数十骑，奋勇血战，众寡不敌，自誓以死报国，即麾
其弟使去，以终养老母。复挺身深入贼营，格杀数十
人。贼见其骁勇，重围诱降。续宗叱之，贼怒，遂剖腹挫
尸。泽疏以闻，上悼念之，敕封义阳侯，立庙罗山，复赐
田供祀。